**Презент помоћних глагола**

Поред села је протицала бистра река и ја сам као дете често одлазио тамо да се купам. Надам се да ће, када буду мало старија и моја деца то чинити.

* Ако погледамо подвучене глаголске облике(је, сам, ће, буду), видећемо да они служе за грађење сложених глаголских облика(је протицала, сам одлазио, ће чинити...) Овакве глаголе називамо помоћни глаголи.

**Помоћни глаголи су они глаголи који нам служе за грађење сложених глаголских облика.**

У српском језику имамо 3 помоћна глагола: јесам, хтети и бити. Помоћни глаголи јесам и хтети у презенту имају дуже(наглашене) и краће (ненаглашене) облике.

Помоћни глагол ЈЕСАМ од свих глаголских облика има само презент (садашње време).

Овако се помоћни глаголи мењају по лицима у презенту:

ЈЕСАМ ХТЕТИ БИТИ

|  |  |  |  |
| --- | --- | --- | --- |
| 1.л.ј. | јесам, сам | хоћу, ћу | будем |
| 2.л.ј. | јеси, си | хоћеш, ћеш | будеш |
| 3.л.ј. | јесте, је | хоће, ће | буде |
| 1.л.мн. | јесмо, смо | хоћемо, ћемо | будемо |
| 2.л.мн. | јесте, сте | хоћете, ћете | будете |
| 3.л.мн. | јесу, су | хоће, ће | буду |

Чешће се употребљавају краћи облици, мада постоје случајеви када морамо употребити дуже облике.

Одрични облици презента помоћних глагола:

ЈЕСАМ ХТЕТИ БИТИ

|  |  |  |  |
| --- | --- | --- | --- |
| 1.л.ј. | нисам | нећу | не будем |
| 2.л.ј. | ниси | нећеш | не будеш |
| 3.л.ј. | није | неће | не буде |
| 1.л.мн. | нисмо | нећемо | не будемо |
| 2.л.мн. | нисте | нећете | не будете |
| 3.л.мн. | нису | неће | не буду |

Научите ово. Ускоро ћу вам послати задатке да провежбате све глаголске облике. Црвеном бојом је означена дефинција, а плавом оно што вам је важно да знате. Препишите ово у школске свеске.